Aanranding: 'Breker' Leibrandt gaan pleitooreenkoms aan | Netwerk24
Deur Hanti Otto 28 Februarie 2020 19:10
Francois Leibrandt en sy (nou gewese) meisie het 'n pleitooreenkoms met die staat aangegaan, waarin hulle vermoedelik sal erken dat hulle in 2019 'n polisiekonstabel en sy broer ernstig aangerand het.
Dit volg op 'n mediasieproses tussen die partye waartydens daar op 'n pleitooreenkoms met 'n "aanvaarbare" vonnis ooreengekom is.
Konst. Leon Mentz kort ná die aanval.Foto: Verskaf
Die saak is tot Vrydag uitgestel sodat Leibrandt (24) en Cindy Esterhuizen (26) in die landdroshof in Pretoria-Noord kon pleit. Dit het egter nie gebeur nie omdat Esterhuizen se regsverteenwoordiger nie by die hof was nie.
Dit blyk dat aanklagte teen die derde beskuldige, Jacques van der Merwe, teruggetrek gaan word.
Die drie is in Junie 2019 in hegtenis geneem op aanklagte van aanranding met die doel om ernstig te beseer nadat konst. Leon Mentz van die Sinoville-polisiekantoor in Pretoria, en sy broer, Arrie, by 'n kuierplek aangerand, met 'n bottel geslaan en die konstabel met 'n stukkende drinkglas in die gesig gegooi is.
Omstanders moes glo die aanvallers van die broers aftrek.
Francois Leibrandt tydens 'n vroeëre hofverskyning in die beskuldigdebank. Foto: Deaan Vivier
Mentz moes daarna 'n oogspesialis gaan sien, verskeie operasies ondergaan en ongeveer 82 steke aan sy gesig en byna 20 aan die agterkant van sy kop en aan sy een oor kry.
Daar is later gevind dat die glas 'n deel van sy een oogbal afgesny het, wat permanente skade aan sy sig aangerig het.
Sy broer het agt steke in sy gesig kry.
Hy was ten tyde van die aanval op die Mentz-broers in al die ander sake of op borgtog of op waarskuwing vrygelaat.
Francois Leibrandt, Jacques van der Merwe en Cindy Esterhuizen tydens 'n vorige hofverskyning.Foto: Deaan Vivier
Die saak is daarna verskeie kere uitgestel, hoofsaaklik omdat Leibrandt ná 'n rukkie in die tronk besluit het om skuld te beken en sy saak toe van Esterhuizen en Van der Merwe s'n geskei moes word.
Later het hy 'n nuwe regsverteenwoordiger gekry.
Daar is vroeër vanjaar gevra of hy met die Mentz-familie in 'n mediasieproses betrokke kan raak.
Die uiteinde was die pleitooreenkoms. Dit is onbekend wat die voorgestelde vonnis is.
Liebrandt en sy regsverteenwoordiger, adv. Letsile Thaga, was Vrydag ooglopend gretig om die formaliteite af te handel.
Net voordat die saak geroep is, is verneem dat Esterhuizen se regsverteenwoordiger nie by die hof is nie.
Thaga wou weet of die verhore nie geskei kan word en Leibrandt se pleit afgehandel kan word nie, "want my kliënt is in aanhouding".
Hy en die staatsaanklaer, adv. Jackie Moabelo, is saam na die landdros.
Met hul terugkeer het dit egter geblyk dat al drie beskuldigdes se sake saam aangehoor moet word weens die pleitooreenkomste.
In die hof het landdros René Venter ook gesê dat die aanklagte teen Van der Merwe op die dag wat die beskuldigdes pleit, teruggetrek sal word.